“மலை நாட்டு மன்னர் சோழ சக்கரவர்த்தியாக முடி சூட்டிக் கொள்வதில் மகிழ்ச்சியே, ஆனால் இரும்பிடர்த்தலையன் உறைந்தையில் இருந்தால் நமது கண்காணிப்பில் இருப்பான். அவனால் எந்தச் செயல்களையும் துணிந்து சுதந்திரமாகச் செய்ய இயலாது. ஆனால், இப்போது அவன் வெளியேறிவிட்டதால் நமது மன்னருக்கு எதிராகச் சுதந்திரமாகச் செயல்பட ஆரம்பித்து விடுவானல்லவா? இரும்பிடர்த்தலையனைப் போன்ற புத்திக் கூர்மையுள்ளவர்களை அருகில் நமது கண்காணிப்பில் வைத்திருத்தலே நல்லது! தப்பவிட்டபின், இனி அவனைத் தேடி எப்படிக் கைது செய்ய இயலும்?” எனச் சினம் கொண்டார். சிறிது நேர மௌனத்திற்குப் பின்னர் “கடும் கண்காணிப்பிற்கு மத்தியில் சிறைவைக்கப் பட்டிருந்த இரும்பிடர்த்தலையன் எப்படி அத்தனை கடுங்காவல்களை மீறி தப்பினான்?” என்று கேள்வி எழுப்பினார்.